Kamjenej (Rakecy)

Kamjenej ( Caminau) je wjeska z  wobydlerjemi;  w hornjołužiskim wokrjesu Budyšin. Słuša k Rakečanskej gmejnje a leži 137 metrow nad mórskej hładźinu. Hač do lěta 1936 běše samostatna gmejna.

 Geografija 
Kamjenej leži połdra kilometra sewjernje Rakec při zwjazkowej dróze 96 a je znata za wulku kaolinownju.

Susodne wjeski su Šćeńca na sewjerowuchodźe, Wysoka na wuchodźe, Nowa Wjes na juhowuchodźe, Rakecy na juhu, Komorow na zapadźe a Stróža na sewjerozapadźe.

 Ležownostne mjena 
Michał Rostok naliči 1887 slědowace serbske ležownostne mjena: Na Hlinach, W Brodźe, Łučnišća, Kišery, Pod hatom, Kadomnik, Za Fórbarkom, Za ławku, W truhach, Na horje, Mjez horami, Ručica, Chěžnik (hat), Žónski hat, Domaš, Róžkowcaj, Nikul, Stary hat.Michał Rostok: Ležownostne mjena. W: ČMS 40 (1887), str. 3–50, tu str. 32 (digitalizat).

 Stawizny 
Po sydlišćowej formje jedna so wo přidróžny nawsowc. Prěnje historiske naspomnjenje jako Camen pochadźa hakle z lěta 1532. Ležownostne knjejstwo wukonješe Rakečanske ryćerkubło, kotrež wobhospodarješe w Kamjenej tež swójski wudwór.

Po Wienskim kongresu lěta 1815 přińdźe cyły sewjer Hornjeje Łužicy k Pruskej, Kamjenej wostawaše pak sakska. Hranica běžeše hač do lěta 1945 přez krajnu dróhu mjez Kamjenej a Stróžu.

Wot lěta 1904 so wuchodnje Kamjeneje kaolin z wotewrjeneje jamy wudobywa.

 Wobydlerstwo a rěč 
W lěće 1884 měješe wjes po Mukowej statistice 174 wobydlerjow, z nich 164 Serbow (94 %). Ewangelscy Kamjenjenjo přisłušeja znajmjeńša ze 16. lětstotka Rakečanskej wosadźe.

Po ludličenju w lěće 2011 bydlachu we wsy 97 wobydlerjow w přerěznej starobje wot 46 lět (Sakska: 46,4).Wuslědki ludličenja 2011 za Rakecy (pdf)

 Wobchad 
Přez Kamjenej wjedźe zwjazkowa dróha 96. Busowa linija 500 jězdźi wob tydźeń wodnjo znajmjeńša hodźinsce, kónc tydźenja dwuhodźinsce do Wojerec a Budyšina.

 Literatura 


mini|center|upright=1.7|Powětrowy wobraz Kamjeneje z juhowuchoda

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Rakecy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1532
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936